Diari Oficial de la Generalitat Valenciana


Sumari del DOGV 5476, del 23-03-2007 (2007/3783)

Bases per a la provisió en propietat d'una plaça de funcionari/ària d'este ajuntament, pertanyent al grup A, escala d'administració especial, subescala tècnica, denominada: agent d'Ocupació i Desenvolupament Local.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5476

Data del DOGV
:   23-03-2007

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2007/3783


Data del document
:   27-02-2007

Organisme emissor
:   Ajuntament de Llutxent

Tipus de document
:   Convocatòria

Descriptors 

:   * Llutxent
    * concurs administratiu
    * administració local
    * desenvolupament rural

Vist que el Ple de l'Ajuntament, en la sessió del 19 de desembre de 2006, va aprovar junt amb el pressupost la plantilla de personal per a l'any 2007.  
Vist que per Resolució d'Alcaldia de data 31 de gener del 2007 es va aprovar l'oferta pública d'ocupació per a l'any 2007 en la qual es va incloure la plaça mencionada d'acord amb les següents bases.  
Primera. Objecte de la convocatòria  
1.1. És objecte de la present convocatòria la provisió en propietat d'una plaça d'agent d'Ocupació i Desenvolupament Local, vacant en la plantilla de funcionaris d'este ajuntament i inclosa en l'oferta d'ocupació pública municipal de 2007.  
1.2. La descripció de la plaça és la següent:  
a) Denominació de la plaça: agent d'Ocupació i Desenvolupament Local.  
b) Escala: administració especial.  
c) Subescala: tècnica.  
d) Classe: tècnic mitjà superior.  
e) Grup de titulació: grup A.  
f) Sistema selectiu: concurs-oposició.  
Segona. Requisits dels/de les aspirants  
Les persones que desitgen prendre part en estes proves selectives hauran de reunir els requisits següents:  
a) Tindre la nacionalitat espanyola o estar inclòs en algun dels supòsits de la Llei 17/1993, de 23 de desembre.  
b) Tindre complits 18 anys d'edat.  
c) Posseir el títol de llicenciat en Sociologia de l'urbà.  
d) No patir malaltia ni estar afecte per limitació física incompatible amb l'exercici de les funcions o que les impossibilite.  
e) No haver sigut separat, per mitjà d'expedient disciplinari, del servici de cap administració pública ni trobar-se inhabilitat per a l'exercici de les funcions públiques.  
De conformitat amb el que establix l'article 38.3 de la Llei 13/1982, d'Integració Social del Minusvàlid, de 7 d'abril, seran admeses les persones amb minusvalideses en igualtat de condicions que els altres aspirants.  
Tercera. Instàncies  
En les instàncies per a sol·licitar prendre part en la present convocatòria, que hauran d'estar degudament omplides, els aspirants manifestaran que reunixen totes les condicions i requisits exigits en la base 2a de la convocatòria, que aniran acompanyades del resguard acreditatiu de l'ingrés de 24 euros per dret d'examen en: Ruralcaixa, Caixa Ontinyent o Bancaixa.  
Les instàncies es dirigiran a l'alcalde-president de la corporació i es presentaran en el Registre d'Entrada de l'ajuntament o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú durant el termini de 20 dies naturals, comptats a partir de l'endemà de la publicació de l'extracte de la convocatòria en el Boletín Oficial del Estado.   
A les instàncies s'acompanyarà:  
- Justificant d'haver ingressat els drets d'examen.  
- Fotocòpia compulsada del títol acadèmic exigit i còpia degudament compulsada o originals de tots els documents necessaris per a la fase concurs.  
La convocatòria i les seues bases es publicaran íntegrament en el Butlletí Oficial de la Província de València i en el Diari Oficial de la Comunitat Valenciana, i en extracte en el Boletín Oficial del Estado.  
Els aspirants amb minusvalideses hauran de fer-ho constar en la sol·licitud a fi de fer les adaptacions de temps i de mitjans necessaris per a garantir la igualtat d'oportunitats amb la resta dels aspirants.  
Quarta. Admissió dels aspirants  
Expirat el termini de presentació d'instàncies l'Alcaldia Presidència dictarà una resolució en el termini màxim d'un mes, declarant aprovada la llista provisional d'aspirants admesos i exclosos, que es publicarà en el Butlletí Oficial de la Província de València i en el tauler d'anuncis de l'ajuntament, amb el nom i cognoms dels admesos i exclosos, i, si és el cas, la causa d'inadmissió, i en el termini de 10 dies podran esmenar-se els defectes en els termes de l'article 71 de la Llei de Règim Jurídic de les Administracions Públiques i del Procediment Administratiu Comú. Transcorregut el terme d'esmena serà aprovada la llista definitiva que serà publicada junt amb la data i hora del primer exercici.  
Contra la resolució aprovatòria de la llista definitiva podran els interessats interposar recurs contenciós administratiu, en els termes de la vigent Llei Reguladora de la Jurisdicció Contenciosa Administrativa, previ, si és el cas, el recurs potestatiu de reposició previst en l'article 116 de la Llei 30/1992, segons redacció de la Llei 4/1999, de 13 de gener.  
Quinta. Tribunal qualificador  
1. El tribunal estarà constituït de la manera següent.  
President. L'alcalde-president de la corporació o regidor/a en qui delegue.  
Secretari. El de la corporació o funcionari en qui delegue.  
Vocals:  
- Un representant de la Generalitat Valenciana designat per la Conselleria de Justícia i Administracions Públiques.  
- Un representant dels treballadors designats per la Junta de Personal de l'ajuntament corresponent o, si no n'hi ha, pels delegats de personal. Si manquen estos dos, per les organitzacions sindicals més representatives en l'ajuntament.  
- Un funcionari expert designat per la Presidència.  
2. La designació dels membres del tribunal inclourà la dels seus respectius suplents i es farà pública en el Butlletí Oficial de la Província de València i en el tauler d'edictes de la corporació.  
La corporació sol·licitarà dels òrgans corresponents la designació dels seus respectius representants que haurà d'efectuar-se en el termini de 20 dies següents al de la recepció de la sol·licitud.  
Tots els membres del tribunal posseiran la mateixa titulació o superior acadèmica que l'exigida per al lloc de treball oferit, a excepció del president.  
3. El tribunal no podrà constituir-se ni actuar sense l'assistència de la mitat dels seus membres titulars o suplents i del president.  
4. Els membres del tribunal hauran d'abstindre's de formar part del mateix quan concórreguen les circumstàncies previstes en l'article 28 de la Llei 30/1992, de 26 de novembre, de LRJPAC.  
5. Els aspirants podran recusar els membres del tribunal en els termes establits en l'article 29 del mateix text legal.  
6. El tribunal no podrà aprovar ni declarar que han aprovat les proves selectives un nombre d'opositors superior al de les places convocades.  
7. El tribunal podrà disposar la incorporació als seus treballs d'assessors especialistes per a la celebració de les proves en els termes de l'article 12.1 del Reial Decret 127/1990, de 2 de febrer.  
8. El tribunal que actue en estes proves, a l'efecte d'assistència, tindrà la categoria segona, de les previstes en l'annex IV del Reial Decret 462/2002, de 24 de maig, tant de respecte dels membres del tribunal com la dels seus assessors i col·laboradors.  
9. Si una vegada constituït el tribunal i iniciada la sessió s'absentara el president, este designarà entre els vocals concurrents el que el substituirà durant la seua absència, que podrà ser en primer lloc, un regidor, si n'hi ha, o, si no n'hi ha, el vocal amb major jerarquia, antiguitat i edat per este orde.  
10. De cada sessió el secretari estendrà una acta on es farà constar les qualificacions dels exercicis, les incidències i les votacions que es produïsquen. Les actes numerades i rubricades constituiran l'expedient que reflectirà el procés selectiu dut a terme.  
Sexta. Desenvolupament i publicitat de les proves  
Les proves no podran començar fins transcorreguts almenys 15 dies des de la publicació en el Butlletí Oficial de la Província de València i en el tauler d'edictes de l'ajuntament de la data, hora i lloc del començament del primer exercici, l'orde dels aspirants, la llista definitiva d'aspirants admesos i exclosos i la composició del tribunal qualificador.  
L'orde d'actuació dels opositors s'iniciarà per orde alfabètic, d'acord amb la resolució de la Direcció General de la Funció Pública per la qual es determina la lletra per a fixar l'orde d'intervenció dels aspirants en totes les proves selectives que se celebren del conjunt de les administracions públiques valencianes.  
El començament dels restants exercicis s'anunciarà només en el tauler d'anuncis de l'ajuntament, amb una antelació mínima de 12 hores si es tracta del mateix exercici i de 24 hores si es tracta d'un de nou.  
Entre la terminació d'un exercici i el començament del següent haurà de transcórrer un termini mínim de 48 hores i màxim de 20 dies naturals.  
Es podran reduir els terminis anteriorment indicats si ho proposara el tribunal i acceptaren tots els aspirants unànimement, fent-ho constar en l'expedient.  
Els aspirants seran convocats en crida única. La no-presentació a qualsevol dels exercicis en el moment de ser cridat computarà automàticament la pèrdua del seu dret a participar i en els successius, quedant exclòs del procés selectiu.  
No obstant això, en el supòsit de força major que haja impedit la presentació de l'aspirant en el moment previst, que estiga degudament acreditada i així ho aprecie el tribunal, es podrà examinar als aspirants que no van comparéixer quan van ser cridats, sempre que no haja finalitzat la prova corresponent ni s'entorpisca el desenvolupament de la convocatòria amb perjuí per a l'interessat general o de tercers.  
Sèptima. Proves selectives  
7.1. Fase de concurs. Junt amb el resultat de l'últim exercici de la fase d'oposició el tribunal exposarà al públic la relació d'aspirants que, per haver superat tots els exercicis eliminatoris han de passar a la fase de concurs, citant-los perquè en el termini de 10 dies hàbils presenten la documentació acreditativa dels mèrits previstos en la convocatòria. Els mèrits al·legats pels aspirants hauran d'haver sigut obtinguts o computats fins a la data de finalització del termini de presentació d'instàncies.  
El concurs no tindrà caràcter eliminatori i es puntuarà de la manera següent:  
a) Servicis prestats. Es valorarà 0,25 punts per cada mes complet de servicis prestats com a agent d'ocupació i desenvolupament local amb caràcter de propietat, interí, laboral fix o temporal en l'administració pública, fins a un màxim de 9 punts.  
Haurà d'acreditar-se per mitjà de certificació expedida pel responsable del departament, servici o àrea de l'administració pública, bé en original o còpia compulsada.  
b) Valencià. Es puntuarà amb un màxim d'1 punt i es valoraran els certificats expedits per la Junta Qualificadora de Coneixements del Valencià, segons el detall següent:  
- Oral: 0,25 punts.  
- Elemental: 0,50 punts   
- Mitjà: 0,75 punts  
- Superior: 1 punt.  
En cas de posseir més d'un certificat de coneixement de valencià només es valorarà el del nivell superior.  
c) Cursos. Es tindran en compte aquells cursos de formació i perfeccionament que tinguen relació amb les funcions a exercir, que hagen sigut convocats o homologats per organismes oficials de formació d'empleats públics, universitats o qualsevol altra administració pública, ja siga estatal, autonòmica o local, d'acord amb el següent barem, amb una puntuació màxima de 10 punts.  
De 300 o més hores: 5 punts.  
De 200 a 299 hores: 3 punts  
De 100 a 199 hores: 2 punt.  
La puntuació total de cada aspirant serà la suma dels punts obtinguts en tots els exercicis de la fase d'oposició més el resultant de la fase de concurs.  
Els mèrits que s'al·leguen es presentaran en original o fotocòpia compulsada, cas contrari no es valoraran pel tribunal.  
7.2. Fase d'oposició: Constarà dels següents exercicis, de caràcter obligatori i eliminatori.  
Primer exercici: obligatori i eliminatori. Consistirà en la realització d'una prova de coneixements referida als continguts del programa que figura en la part I de l'annex d'estes bases, a través d'un qüestionari de 50 preguntes en forma de test amb tres respostes alternatives, de les quals una sola serà la correcta.  
La duració de la prova serà d'una hora. Es puntuarà amb un màxim de 10 punts, quedant eliminats els aspirants que no obtinguen un mínim de 5 punts.  
Segon exercici: Obligatori i eliminatori. Consistirà a contestar per escrit a 10 preguntes proposades pel tribunal sobre el temari específic (Annex II).   
La duració d'esta prova serà de dos hores. Es puntuarà amb un màxim de 10 punts, quedant eliminats els aspirants que no obtinguen un mínim de 5 punts.  
Tercer exercici: Obligatori i eliminatori. Consistirà en la presentació d'un estudi socioeconòmic del municipi de Llutxent. Este projecte haurà d'entregar-se en el Registre d'Entrada de la corporació en sobre tancat, en els cinc dies hàbils a partir de la data de publicació de la nota del segon exercici, i serà exposat i defés davant del tribunal.  
Es puntuarà amb un màxim de 10 punts, quedant eliminats els aspirants que no obtinguen un mínim de 5 punts.  
Octava. Publicitat de les qualificacions  
Acabada la qualificació de cada exercici de la fase d'oposició i la del concurs, en el mateix dia en què s'adopten els acords corresponents, es publicarà el seu resultat en el tauler d'anuncis de l'ajuntament.  
La puntuació final del concurs oposició s'obtindrà sumant la puntuació obtinguda en ambdós fases. Els casos d'empat es dirimiran de la manera següent: caldrà ajustar-se en primer lloc a la major puntuació obtinguda en la fase d'oposició i si persistix l'empat este es dirimirà per la major puntuació obtinguda en els distints apartats del barem del concurs, pel mateix orde en què figuren relacionats. En el cas que persistisca l'empat caldrà ajustar-se, en primer lloc, a la major puntuació obtinguda en el primer exercici i, en segon lloc, de mantindre's este, a la major puntuació obtinguda en el segon exercici.  
D'acord amb les puntuacions obtingudes el tribunal elevarà a l'òrgan competent l'expedient de les proves selectives, amb la seua proposta de nomenament a favor de l'aspirant que havent superat tots els exercicis de la fase d'oposició haja obtingut major puntuació total, sense que en cap cas puga declarar aprovat en les proves selectives un número superior de candidats al de les places convocades.  
Novena. Presentació de documents  
Els aspirants proposats pel tribunal portaran els documents acreditatius de les condicions de capacitat i requisits exigits en les presents bases dins del termini de 20 dies naturals, a comptar de l'endemà de la publicació de la proposta del nomenament del tribunal en el tauler d'anuncis de l'ajuntament.  
Documentació a presentar:  
- Certificat de naixement expedit pel registre civil corresponent o fotocòpia del document nacional d'identitat degudament compulsada.  
- Original o fotocòpia compulsada del títol acadèmic exigible segons la corresponent convocatòria.  
- Declaració de no haver sigut separat per mitjà d'expedient disciplinari en qualsevol administració o ocupació pública, així com de no trobar-se inhabilitat penalment per a l'exercici de les seues funcions públiques.  
Si no es presenta la documentació dins del termini establit, la declaració de l'aprovat i propostes formulada pel tribunal esdevindrà sense cap efecte i no podrà aprovar-se el seu nomenament.  
En tal supòsit, s'entendrà automàticament aprovat pel tribunal i proposat per al seu nomenament l'aspirant que havent superat tots els exercicis de la fase d'oposició li seguisca en puntuació total, qui haurà de presentar la documentació acreditativa a què es referix esta base en el mateix termini i amb les mateixes conseqüències en cas d'incompliment.  
Desena. Nomenament i presa de possessió.  
Presentada la documentació per l'interessat i sent esta conforme l'òrgan municipal competent aprovarà el seu nomenament per a la plaça convocada.  
El nomenament serà publicat en el Diari Oficial de la Comunitat Valenciana i notificat a l'interessat, que haurà de prendre possessió en el termini legalment establit.  
En l'acte de presa de possessió l'interessat haurà de prestar jurament o promesa, d'acord amb la fórmula prevista en la Llei de la Funció Pública Valenciana i en el Reial Decret 707/1979, de 5 d'abril.  
Onzena. Borsa de treball  
Si fóra necessari cobrir interinament algun lloc de treball com el que és objecte d'esta convocatòria o si fóra necessària la seua contractació laboral amb caràcter temporal, a fi de cobrir necessitats urgents i inajornables, es proposarà per orde prioritzat al següent aspirant amb major puntuació obtinguda al final del procés selectiu.  
La borsa de treball quedarà constituïda per aquells aspirants que no podent realitzar la seua contractació per excedir el nombre de places convocades hagen superat la fase d'oposició i hagen obtingut com a mínim una puntuació total equivalent al 50 per 100 de la puntuació major.  
Esta borsa de treball tindrà vigència fins que s'esgote o se'n constituïsca una de nova.  
Dotzena. Impugnació i revocació de la convocatòria  
1. Contra la present convocatòria i les seues bases i tots els actes administratius que deriven d'esta i de les actuacions del tribunal es podrà interposar recurs pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en la norma reguladora de la jurisdicció contenciosa administrativa.  
2. En qualsevol moment, sempre abans de la presentació de les sol·licituds pels aspirants, l'Alcaldia Presidència podrà modificar o deixar sense efecte la convocatòria per mitjà de l'adopció de l'acord corresponent que serà publicat en el Butlletí Oficial de la Província de València i en el tauler d'anuncis d'este ajuntament.  
Tretzena. Incidències  
En tot el no previst en estes bases el tribunal queda facultat per a resoldre els dubtes que es presenten i prendre els acords necessaris per al desenvolupament de les proves.  
ANNEX I  
Part I. General.  
1. La Constitució Espanyola de 1978. Principis generals. La reforma de la Constitució.  
2. Drets i deures fonamentals dels espanyols. La seua garantia i suspensió.  
3. L'organització de l'Estat en la Constitució: organització institucional o política i organització territorial. La Corona. Les Corts Generals.  
4. El poder judicial: principis constitucionals. Organització judicial a Espanya. El Consell General del Poder Judicial.  
5. El Govern i l'administració. Relacions del Govern amb les Corts Generals.  
6. Idea general de les administracions públiques en l'ordenament espanyol. L'administració general de l'Estat. L'administració local.  
7. Principis d'actuació en l'administració pública: eficàcia, jerarquia, descentralització i coordinació.  
8. Submissió de l'administració a la llei i al dret. Fonts del dret administratiu: especial referència a la llei i als reglaments.  
9. La relació juridicoadministrativa. Concepte. Subjectes: l'administració i l'administrat. Capacitat i representació.  
10. El procediment administratiu: concepte i classes. Dimensió temporal del procediment. Els procediments especials: reclamacions prèvies a l'exercici de les accions civils i laborals.  
11. L'acte administratiu: concepte, classes i elements. Motivació i notificació.  
12. Eficàcia dels actes administratius. Executivitat i execució forçosa. Suspensió. Validesa i invalidesa de l'acte administratiu. Convalidació, conservació i conversió.  
13. Revisió dels actes administratius. Revisió d'ofici. Els recursos administratius: principis generals. El recurs d'alçada. El recurs potestatiu de reposició. El recurs extraordinari de revisió. El recurs contenciós administratiu.  
14. Formes de l'acció administrativa, amb especial referència a l'administració local. Les subvencions públiques. Especial atenció a la Llei 38/2003, General de Subvencions.  
15. La responsabilitat de l'administració pública. Evolució històrica i situació actual.   
16. El règim local espanyol: principis constitucionals i regulació jurídica.  
17. El municipi: concepte i elements. Organització municipal. Competències.  
18. La contractació administrativa. Naturalesa. Legislació vigent. Classes de contractes.  
19. El règim pressupostari de les entitats locals. Principis. Control intern de la gestió econòmica local. Classificació de gastos i ingressos. La partida pressupostària.  
20. La hisenda pública local. Tributs municipals i altres ingressos de dret públic local.  
Part II. Específica.  
21. El capital social com a recurs del desenvolupament. Definició i components.  
22. La gestió del medi ambient en les corporacions locals. El paper dels ens locals.  
23. Estructura administrativa del sector ambiental. La gestió de l'aigua i dels residus sòlids urbans.  
24. La planificació estratègica del desenvolupament territorial: concepte, objectius i fases.  
25. L'anàlisi del territori en la planificació estratègica i el diagnòstic territorial  
26. Agenda 21: concepte, objectius, antecedents i fases d'implementació.  
27. La figura de l'agent d'ocupació i desenvolupament local: objectius, funcions i tasques.  
28. Programes de foment d'ocupació exercits per la Generalitat Valenciana.  
29. Els programes de garantia social: definició, objectius.  
30. Les escoles taller i les cases d'oficis. Definició, destinataris i duració.  
31. Els tallers de formació i inserció laboral.  
32. Els tallers d'ocupació: definició, destinataris i duració.  
33. Els centres del SERVEF associats. Definició i objectius.  
34. Desenvolupament local i ocupacions de futur. Els nous jaciments d'ocupació.  
35. Recursos per a la creació d'empreses. Suport en els seus tres nivells: estatal, autonòmic i local.  
36. Pràctiques no laborals en cursos de formació professional ocupacional.  
37. Col·lectius en risc d'exclusió social. Concepte i caracterització. Col·lectius vulnerables.  
38. Dinàmica de grups: característiques generals utilitzades en el desenvolupament local.  
39. L'Agència de Desenvolupament Local. Funcions.  
40. La promoció de les activitats turístiques a Llutxent.  
41. Anàlisi DAFO del sector turístic a Llutxent.  
42. Festival Internacional de Música de Llutxent: organització.  
43. Festival Internacional de Música com a element dinamitzador del turisme local.  
44. Aspectes estructurals de Llutxent.  
45. El SERVEF. Organigrama i competències.  
46. Programes educatius municipals. Definició i composició.  
47. Patrimoni historicoartístic de Llutxent com a recurs turístic.  
48. Festes patronals de Llutxent. Actes principals.  
49. La desocupació en el municipi de Llutxent. Característiques i estructura.  
50. Dona i mercat de treball. Situació a Llutxent.  
51. Les tècniques d'investigació social en el desenvolupament local.  
52. L'activitat turística com a palanca del desenvolupament local. Cas de Llutxent.  
53. Les noves tecnologies de la informació en l'administració local. Els programes de la Diputació de València.  
54. Perspectives de futur laboral de Llutxent. Línies d'actuació previstes.  
55. Estructura i dinàmica productiva del municipi de Llutxent. Principals sectors locals.  
56. Programes de foment d'ocupació pública: Salari Jove.  
57. Programes d'ocupació en zones d'interior: EZOINT.  
58. Programes d'ocupació públic d'interés general i social. EMORP, PAMER.  
59. Subvenció al foment d'ocupació pública estatal: INEM AGRARI.  
60. Plans de la Diputació Provincial de València en matèria d'esport.  
61. Inversions en turisme d'interior com a desenvolupament local. Plans de la Diputació Provincial de València.  
62. Actuacions urbanístiques com a dinamitzadores del benestar local. Programes de la Diputació Provincial de València.  
63. Objectius específics i objectius operatius d'un agent d'ocupació i desenvolupament local.  
64. Els centres SERVEF d'ocupació.  
65. Equipaments socioculturals del municipi de Llutxent.  
66. Difusió, promoció i comunicació de projectes i resultats.  
67. L'avaluació i seguiment dels projectes de desenvolupament local.  
68. Ajudes a la modernització de les PIMES comercials: accions susceptibles de suport, objecte i beneficiaris.  
69. Orientació per a l'ocupació.  
70. Les noves tecnologies i el desenvolupament local.  
71. La promoció de la cultura local.  
72. Concepte d'orientació per a l'ocupació. Difusió dels resultats Coneixement i ús de les ferramentes informàtiques aplicades a la planificació i gestió del desenvolupament local.  
73. Instruments i metodologia del desenvolupament local.  
74. Les subvencions per als programes educatius municipals.  
75. L'IMPIVA i els programes d'ajuda a la xicoteta i mitjana empresa.  
76. Importància de la informatització en un projecte de desenvolupament local.  
77. Ajudes al manteniment dels edificis públics. Tipus.  
78. El projecte Finance aplicat al desenvolupament local. Tipus de projectes a què es pot aplicar.  
79. Procediment que s'ha de seguir en un expedient de contractació d'obra.  
80. Finançament a les associacions locals. Tipus d'associacions del municipi de Llutxent.  
81. Formació professional ocupacional. Definició. Beneficiaris.  
82. Renda activa d'inserció. Requisits. Duració.  
83. Intercanvi juvenil. Definició. Objectius.  
84. Programes per a dones i majors.  
85. El sector terciari en el municipi de Llutxent.   
86. Unitats locals d'aprenentatge. Concepte. Beneficiaris  
87. Accions complementàries i d'acompanyament a la formació: beneficiaris i tipus d'accions.  
88. Formació professional contínua. Destinataris. Característiques.  
89. Tallers de formació i inserció laboral. Beneficiaris. Modalitats. Duració.  
90. Servicis del SERVEF i dels centres associats del demandant d'ocupació.  
Llutxent, 27 de febrer de 2007.- L'alcalde: José Miguel Aranda Orts.